b'\n_START_ARTICLE_\nTele\xc4\x8dja pe\xc4\x8denka (novela)\n_START_PARAGRAPH_\nTele\xc4\x8dja pe\xc4\x8denka (s podnaslovom Obraz iz na\xc5\xa1ega mestnega \xc5\xbeivljenja) je novela, sestavljena iz petih poglavij, pisatelja Josipa Jur\xc4\x8di\xc4\x8da. Napisana je bila leta 1872.\n_START_SECTION_\nVsebina\n_START_PARAGRAPH_\nGlavna oseba v noveli je Biti\xc4\x8d, oficir (stotnik) v pokoju, star okoli petdeset let. Bil je izredno redoljuben, pisatelj ga poimenuje \xc4\x8dlovek ustaljenih navad. Ni imel visoke pokojnine, a je kasneje nekaj podedoval, tako da je za\xc4\x8del ve\xc4\x8d jesti in piti. Vsak ve\xc4\x8der, to\xc4\x8dno ob \xc5\xa1estih, je v kr\xc4\x8dmi pri Zeleniku, vedno na istem mestu ve\xc4\x8derjal tele\xc4\x8djo pe\xc4\x8denko. Bil je velik nem\xc5\xa1kutar in ko si je neko\xc4\x8d po sporu z mladim rodoljubom hladil jezo na hodniku, je skozi odprta kuhinjska vrata videl, kak\xc5\xa1na umazana kuharica mu pripravlja pe\xc4\x8denko. To se mu je tako zagnusilo, da ni ve\xc4\x8d ve\xc4\x8derjal v gostilni. A zdaj se mu je \xc5\xbeivljenje popolnoma spremenilo. Kuhal si je sam, a si je s tem pokvaril \xc5\xbeelodec. Potem so mu prijatelji svetovali, naj se poro\xc4\x8di, da mu bo kuhala \xc5\xbeena. Ker \xc5\xbeensk ni maral, je nasvet najprej odklanjal, vendar se je bil zaradi tele\xc4\x8dje pe\xc4\x8denke pripravljen poro\xc4\x8diti. Mesarjevo \xc5\xbeeno je nagovoril, da je v njegovem imenu zasnubila mlado in \xc5\xbeivahno slu\xc5\xbekinjo. Ko se je neko\xc4\x8d vra\xc4\x8dal domov, je slu\xc4\x8dajno ujel njun pogovor. Mlada slu\xc5\xbekinja je rekla, da je Biti\xc4\x8d navaden kramp in da ga ne vzame za nobeno zlato. To je Biti\xc4\x8da tako prizadelo, da se je napil in od razburjenja ga je zadela kap. Zdravniki so ugotovili smrt zaradi du\xc5\xa1evnih pretresov.\n_START_SECTION_\nNovela zna\xc4\x8dajevka\n_START_PARAGRAPH_\nJe kratka zgodba, ki ima v sredi\xc5\xa1\xc4\x8du pripovedno osebo s posebnim, \xc4\x8duda\xc5\xa1kim ali celo patolo\xc5\xa1kim zna\xc4\x8dajem, tako da se dogajanje zaplete in razplete okoli njene posebne usode. Posebej so poudarjene zna\xc4\x8dajske lastnosti osebe._NEWLINE_Osrednji lik te novele je avtor zarisal skrajno realisti\xc4\x8dno, tako je tudi skromno okolje. Malome\xc5\xa1\xc4\x8danskemu svetu ustreza tudi njegova ideja: oseba, ki si na svetu ne \xc5\xbeeli ni\xc4\x8desar drugega, kot v miru pojesti svojo tele\xc4\x8djo pe\xc4\x8denko, je \xc5\xbertev lastne omejenosti.'